شەفەق نیوز/ یەکێتی کرێکاران کوردستان، ئمڕوو شەممە،
راگەیان کوشیان ١٠ کرێکار لەماوەی چوار مانگ گوزەیشتە لەی ساڵە.
یەکێتیەگە  لە
پارێزگای سلێمانی وە بۆنی رووژ جهانی کرێکاران لە ١ ئایار، ئاهەنگیگ سازی، ئەوەیش
وەئامادەبوین پارێزگار سلێمانی و چەن کەسایەتییگ حزبی، و لەناو ئاهەنگەگە خەڵات
رێزگردن وە بەشیگ لە کارمەنە جیوازەیل پێشکەش کریا.
هەڤاڵ ئەبوبەکر پارێزگار سلێمانی، لە کۆنگرەیگ
رۆژنامەوانی لەناو ئاهنگەگە و ئاژانس شەفەق نیوز ئامادەی بوی وت: ئەوەسا
کۆبونەوەیگ وەگەر خاوەن کۆمپانیایل و کارەگەیل کریەێد ئەرا جیوەجیکردن ریکارەیل
سڵامەتی و هەمیش ئەرا مسۆگەرکردن مافەیلیان ک لە یاسای عراقی چەسپیاگە، ک وەداخەو
وەپی کار نێکریەێد، وتیش؛ چەوەڕی لە پەرلەمان کوردستان کەیمن واژوو لەبان ئەو یاسا
بکەێد ک لەلایەن سەرۆکایەتی وەزیرەیل ئەرا زەمانەت و خانەنشینی خریاسە وەردەس، و
دەسمیت بوود ئەرا بەرزەوکردن ئاست ژیان و گوزەرانی و خزمەتگوزاری ئەرا کارمەنەیل.
لەلای خوەییش، چالاک رەئووف وەڕێوبەر لق سلێمانی ئەرا
یەکێتی کرێکاران کوردستان، لە کۆنگرەگە وت: پیرووزبایی لە گشت کرێکارەیل لە هەرێم
کوردستان وە رووژ جهانییان کەیمن، و ئیمە ئمڕوو داوا لە حکومەت و پەرلەمان کەیمن
یاسایگ ئەرا مقەیەتیکردن ئی چین کارکەر گرنگە لە کۆمەڵگا دانەێد، ک دەور گەورایگ
لە بەرزەوکردن رەوش ئابووری و خزمەتگوزاری رانێد.
رەئووف داوا لە حکومەت کرد پشتگیری کارمەنەیل بکەێد و
داواکاریەیلیان وەخاسەوکردن ئاست ژیان و گوزەرانی و خزمەتگوزاری هاووڵاتییەیل وەجی
بارێد، وتیش؛ کرێکاران جوور چین گرنگیگ ئەرا پێشکەفتن ئابووری و کۆمەڵایەتی و دابینکردن
خوازینەیل مقەیەتیکردن لە مەوقەی کاریان و قەرەبووکردنیان لە هەر زەرەدیگ یا مردن
لەمەوقەی کار خوازن.
جی باسە؛ ک وەگورەی ئامارەیل یەکێتی کرێکاران کوردستان،
١٠ مردن ئەرا کارمەنەیل (٧ سلێمانی، ٣ هەولێر و دهۆک) لە شووین کارەیلیان لەوەر
پابەند نەوین وە رینمایل سەڵامەتی لە ماوەی چوار مانگ گوزەیستە تۆمار کریاگە.
